Dr. sc. Gwenaëlle Deborde

predavač na Sveučilištu Sorbonne

Presuđivanje teritorijalnih sporova u rimskoj Dalmaciji (1.-2. st. po Kr.): pravna i povijesna analiza međašnih spomenika

Rimske gradove karakteriziraju njihove ustanove i njihove granice. Prema rimskim mjernicima (geodetima), međašni spomenik (*terminus*) obično se postavljao nakon spora među susjedima (Frontinus, I, 4). Iako znamo da to nije uvijek bilo baš tako, brojne oznake u prostoru svjedoče o pravnim sporovima među zajednicama Rimskog carstva. S prostora zapadnih provincija najveći broj takvih potvrda potječe iz rimske Dalmacije. Učestalost sporova među liburnskim zajednicama u prvom i ranom drugom stoljeću pruža jedinstveno svjedočanstvo o naravi pravnih procedura koje su se odvijale među njima. Tko je bio ovlašten rješavati teritorijalne sporove? Po kojem zakonu? Kakvi su ishodi? Na većinu tih pitanja može se odgovoriti zahvaljujući teritorijalnim međama iz Dalmacije.

Ovi međašni spomenici pružaju podatke o zakonskim pravima gradova Rimskog carstva, i to neovisno o njihovom statusu (*coloniae, municipes, ciuitates peregrinae*). Uspoređujući pravni diskurs o kolektivnim pravima zajednica s empirijskim praksama, možemo shvatiti kako su rimske vlasti uspostavile pravne odredbe za gradove i kako su ih te zajednice koristile za vlastitu korist.